SIRI ปลื้ม! เดินสายโรดโชว์ตปท. นลท.แห่จองคอนโด-ซื้อหุ้นคึกคัก
SIRI ปลื้ม! เดินสายโรดโชว์ตปท. นลท.แห่จองคอนโด-ซื้อหุ้นคึกคัก หนุนฐานลูกค้าต่างชาติโต 20% คาดโตแตะ 25% ในปี 61
2 ต.ค. 2560

นายวันจักร์  บุรณศิริ ประธานผู้บริหารสายงานการเงินและสนับสนุนธุรกิจ บริษัท แสนสิริ จำกัด (มหาชน) หรือ SIRI เปิดเผยว่าในไตรมาส 3/60 ที่ผ่านมาบริษัทได้เดินสายแสดงข้อมูล (โรดโชว์)แก่นักลงทุนต่างประเทศอย่างต่อเนื่อง
โดยในเดือนกันยายนที่ผ่านมาได้จัดโรดโชว์ขึ้นที่ประเทศมาเลเซีย และสิงคโปร์ และในเดือนตุลาคมนี้ มีแผนโรดโชว์ที่ฮ่องกง เนื่องจากนักลงทุนในภูมิภาคเอเชียสนใจด้านการลงทุนในอสังหาริมทรัพย์ของประเทศไทย
รวมทั้งมูลค่าโครงการอสังหาริมทรัพย์ของแสนสิริสูงให้ผลตอบที่สูงขึ้นในทุกปี โดยเฉพาะโครงการที่ตั้งอยู่ในทำเลที่มีศักยภาพสูงให้ผลตอบแทนสูงถึงเท่าตัวในระยะเวลาเพียง 5 ปี รวมถึงบางส่วนก็ซื้อเพื่ออยู่อาศัยเองและซื้อไว้เป็นฮอลิเดย์ โฮม สำหรับเดินทางมาพักผ่อนในประเทศไทย
”การจัดโรดโชว์ในต่างประเทศอย่างต่อเนื่อง ส่งผลให้ปีนี้บริษัทมีฐานลูกค้าต่างชาติเติบโตขึ้นถึง 20% และคาดว่าจะเติบโตขึ้นเป็น 25% ในปี 2561 สาเหตุที่ชาวต่างชาติชื่นชอบโครงการของ SIRI นอกจากการพัฒนาโครงการที่มีคุณภาพ ในทุกโครงการยังมีการออกแบบที่มีคอนเซปต์ที่ตอบโจทย์ไลฟ์สไตล์ของลูกค้าในแต่ละโครงการได้ตรงตามความต้องการ นอกจากนี้แสนสิริยังคิดค้นพัฒนานวัตกรรมที่ตอบโจทย์ด้านไลฟ์สไตล์ที่อยู่อาศัยอยู่ตลอดเวลา 
รวมถึงบริการทั้งก่อนและหลังการขายที่เอื้อให้ชาวต่างชาติติดต่อสื่อสารกับทางโครการได้โดยสะดวกรวดเร็ว อาทิ แสนสิริ แอพพลิเคชั่น ซึ่งมีการพัฒนาโปรแกรมอย่างสม่ำเสมอและคาดว่าจะมีการเปิดตัวฟังก์ชันการใช้งานใหม่ๆ ในไตรมาสที่ 4 นี้อีกด้วย” นายวันจักร์ กล่าว
สำหรับผลตอบรับจากการจัดโรดโชว์กับนักลงทุนต่างชาติ นอกจากความสนใจในความโดนเด่นของโครงการภายใต้การพัฒนาของแสนสิริแล้ว นักลงทุนยังให้ความสนใจในหุ้น SIRI ส่งผลให้ปัจจุบันสัดส่วนการถือหุ้นโดยชาวต่างชาติของ SIRI มีสัดส่วนอยู่ที่ 39% แล้ว เพิ่มขึ้นจากปีที่ผ่านมาที่มีสัดส่วน 24% ซึ่งนับว่าเต็มเพดานการถือหุ้นของนักลงทุนต่างชาติ
อย่างไรก็ตามยังมีนักลงทุนต่างชาติที่สนใจในหุ้น SIRI อย่างต่อเนื่องผ่านทาง NVDR หรือ Non-Voting Depository Receipt ซึ่งการซื้อหุ้นลักษณะนี้ไม่มีสิทธิในการออกเสียงในที่ประชุมของบริษัทจดทะเบียน แต่มีสิทธิ์ในการได้รับเงินปันผล จึงนับเป็นเหตุจูงใจให้ชาวต่างชาติเข้ามาลงทุนเนื่องจากมองถึงผลตอบแทน ความน่าเชื่อถือ และศักยภาพการเติบโตของบริษัทในอนาคต
 